OBRAZLOŽENJE
uz Nacrt Pravilnika o provedbi postupaka jednostavne nabave


1. Pravni temelj za donošenje Pravilnika:
Pravni temelj za donošenje ovog Pravilnika utvrđen je odredbama članka 15. Zakona o javnoj nabavi („Narodne novine“, broj 120/16, 114/22 i 48/26). Navedenim zakonskim odredbama propisano je da pravila, uvjete i postupke jednostavne nabave javni naručitelj utvrđuje općim aktom, uzimajući u obzir načela javne nabave. Sukladno stavku 3. istoga članka, naručitelj je obvezan općim aktom urediti i pravila o obveznoj primjeni elektroničkih sredstava komunikacije putem Elektroničkog oglasnika javne nabave Republike Hrvatske (EOJN RH) za nabave procijenjene vrijednosti veće od 15.000,00 EUR. Sukladno statutarnim aktima, ovaj Pravilnik donosi Odbor Hrvatskog Crvenog križa Gradskog društva Crvenog križa Našice.
2. Razlozi donošenja novog Pravilnika:
Glavni razlog za donošenje novog Pravilnika je stupanje na snagu izmjena i dopuna Zakona o javnoj nabavi, koje donose značajne promjene u postupanju s nabavama ispod zakonskih pragova. Postojeći interni akt Hrvatskog Crvenog križa Gradskog društva Crvenog križa Našice potrebno je uskladiti s novim pravnim okvirom Republike Hrvatske kako bi se osigurala potpuna zakonitost i transparentnost u radu.
3. Ključne novine i ciljevi koji se žele postići:
Donošenjem ovog Pravilnika uvode se sljedeće ključne promjene:
· Usklađivanje s novim pragovima: Pravilnik se primjenjuje na nabavu robe i usluga manjih od 50.000,00 EUR te radova manjih od 100.000,00 EUR (bez PDV-a).
· Obvezna primjena sustava EOJN RH: Za sve nabave čija je vrijednost veća od 15.000,00 EUR uvodi se obveza provođenja postupka isključivo elektroničkim putem kroz sustav Elektroničkog oglasnika javne nabave.
· Uvođenje pravne zaštite: Sukladno novim zakonskim odredbama, za postupke procijenjene vrijednosti veće od 15.000,00 EUR osigurava se sustav pravne zaštite gospodarskim subjektima (pravo na prigovor).
4. Specifična izuzeća od primjene Pravilnika:
[bookmark: _GoBack]Prijedlogom Pravilnika definirana su posebna izuzeća u kojima Naručitelj može sklopiti ugovor ili izdati narudžbenicu izravno, bez provođenja redovnog postupka prikupljanja ponuda. Ova izuzeća su nužna zbog specifične humanitarne i društvene djelatnosti Hrvatskog Crvenog križa Gradskog društva Crvenog križa Našice.
Ona obuhvaćaju:
a) nabave roba, usluga i radova od Hrvatskog Crvenog križa i njegovih sastavnica,
b) nabave roba, usluga i radova vezanih uz kriznu situaciju,
c) nabave roba, usluga i radova od Međunarodne federacije društava Crvenog križa i Crvenog polumjeseca (IFRC) i Međunarodnog odbora Crvenog križa (ICRC),
d) nabave roba, usluga i radova za koja su financijska sredstva osigurana projektom, programom ili od donatora.
